
                  REPUBLIKA HRVATSKA
OPĆINSKI SUD U SLAVONSKOM BRODU
                           Trg pobjede 15
                 35000 SLAVONSKI BROD
                        Poslovni broj: P Ob-179/2026-9


U IME REPUBLIKE HRVATSKE

P R E S U D A 


Općinski sud u Slavonskom Brodu po sucu Tihomiru Lazariću, u pravnoj stvari tužiteljice D. B., OIB … iz V. 64, protiv tuženika R. B., OIB …, iz V. 64, sada u zatvoru u P., uz sudjelovanje mlt. T. B., OIB …, mlt. I. B., OIB …, i mlt. R. B., OIB …, svi zastupani po posebnoj skrbnici D. V., dipl. iur., zaposlenici CZPS Z., Podružnica O., radi razvoda braka, nakon održane glavne tajne rasprave, zaključene 25. rujna 2026., provedene u prisutnosti tužiteljice i predstavnice HZSR PU N. G., J. R., dipl. iur., nakon javne objave presude 30. rujna 2026.

p r e s u d i o  j e

1. Razvodi se brak sklopljen 2. lipnja 2012. u O., između tužiteljice D. B., rođene Z., rođene 1. lipnja 1989. u K. i tuženika R. B., rođenog 13. prosinca 1982. u S. B., a koji je brak je upisan u maticu vjenčanih, za matično područje O., za godinu 2012. pod rednim brojem 00017. 

1. Rješenjem Općinskog suda u S. B. posl. br. R1 Ob-261/2023 od 20. listopada 2025. roditeljima D. B. i R. B. oduzeto je pravo na stanovanje s mlt. T. B., OIB …, rođena 16. rujna 2013., mlt. I. B., OIB …, rođenom 24. lipnja 2016. i mlt. R. B., OIB …, rođenim 22. prosinca 2018. u trajanju do godine dana počevši od 20. listopada 2025., a svakodnevna skrb o mlt. djeci povjerena je udomiteljskoj obitelji S. J.. 


Obrazloženje


1. Tužiteljica u tužbi navodi da su stranke sklopile brak 2. lipnja 2012. u O.. U bračnoj zajednici stranaka rođeno je troje djece, mlt. T. B. rođena 16. rujna 2013., mlt. I. B. rođena 24. lipnja 2016. i mlt. R. B. rođen 22. prosinca 2018. Odnosi između stranaka su teško i trajno poremećeni, te nema mogućnosti da će se isti popraviti. Tuženik godinama fizički i psihički zlostavlja tužiteljicu, stoga tužiteljica postavljenim tužbenim zahtjevom predlaže da se brak stranaka razvede, da se mlt. djeca povjere njoj kao majci koja će ostvarivati samostalnu roditeljsku skrb, da se odrede susreti i druženja djece s ocem, te da otac doprinosi za uzdržavanje djece.

2. Tuženik se podneskom od 18. rujna 2026. (list 71 spisa) očitovao kako se nalazi u zatvoru u P., te želi rastavu braka. 

3. U provedenim dokaznim postupku izvršen je uvid u vjenčani list stranaka, rodne listove mlt. djece, potvrdu udruge B., izviješće o obveznom savjetovanju, potvrdu policije, te spis ovog suda R1 Ob-261/2023. 

4. Uvidom u vjenčani list stranaka utvrđeno je da su stranke sklopile brak 2. lipnja 2012. u O..  

5. Iz rodnih listova mlt. djece proizlazi da su stranke roditelji mlt. T. B. rođene 16. rujna 2013., mlt. I. B., rođene 24. lipnja 2016. i mlt. R. B., rođenog 22. prosinca 2018. 

6. Iz rješenja ovog suda br. R1 Ob-261/2023 od 20. listopada 2025. proizlazi da je roditeljima D. B. i R. B. oduzeto pravo na stanovanje s mlt. djecom T., I. i R. B. na rok od godine dana počevši od 20. listopada 2025., mlt. djeca povjerena su na svakodnevnu skrb i smještaj u udomiteljsku obitelj S. J. iz T., a roditeljima je omogućeno ostvarivanje osobnih odnosa s mlt. djecom. 

7. Prema članku 369. stavak 3. Obiteljskog zakona (Narodne novine 103/15 i 156/23, dalje u tekstu: ObZ) ako jedan bračni drug podnese tužbu radi razvoda braka, a drugi najkasnije do zaključenja glavne rasprave izričito izjavi da ne osporava osnovanost tužbenog zahtjeva, smatrat će se da su bračni drugovi podnijeli prijedlog za sporazumni razvod braka.

8. Imajući u vidu da je tužiteljica tužbom zatražila razvod braka, a tuženik je pristao na razvod braka i ne osporava osnovanost tužbenog zahtjeva, stoga je sud je temeljem članka 51. točka 1. ObZ razveo brak stranaka na temelju sporazuma.

9. Predstavnica HZSR, PU N. G., J. R., izvijestila je sud da još nije podnesen prijedlog radi produljenja mjere oduzimanja prava na stanovanje roditelja s mlt. djecom, ali se ima u planu podnijeti prijedlog, obzirom da je ranija mjera donesena 20. listopada 2025. u trajanju do godine dana. 

10. Budući je roditeljima oduzeto pravo na stanovanje s mlt. djecom u ovom postupku se ne raspravlja o roditeljskoj skrbi nad mlt. djecom kao niti o drugim sadržajima roditeljske skrbi, nego isključivo o razvodu stranaka.

11. Slijedom navedenog odlučeno je kao u izreci presude.

U Slavonskom Brodu 30. rujna 2026. 

Sudac

Tihomir Lazarić v.r.





Uputa o pravnom lijeku:
Protiv ove presude dopuštena je žalba Županijskom sudu. Žalba se podnosi putem ovog suda u roku od 15 dana od dana dostave prijepisa istog.

